b'\n_START_ARTICLE_\nSalar Jung\n_START_SECTION_\nBakgrunn\n_START_PARAGRAPH_\nHan tilh\xc3\xb8rte den mest prominente gruppen av adelige og kontrollerte mer jordbruksland enn noen annen jagirdarer. Godset var p\xc3\xa5 til sammen 3\xc2\xa0849 km\xc2\xb2 og var spredt utover Hyderabad. Det ga en \xc3\xa5rlig inntekt p\xc3\xa5 820\xc2\xa0000 rupi.\n_START_SECTION_\nDiwan i Hyderabad\n_START_PARAGRAPH_\nTurab Ali Khan kom fra en familie med tradisjon for statstjeneste. Han etterfulgte sin onkel Siraj ul-Mulk som diwan. Da han ble innsatt i mai 1853 fikk han tittelen Salar Jung. Han hadde ogs\xc3\xa5 titlene nawab og bahadur og ble tildelt britisk ridderskap og benyttet tiltaleformen sir foran tittelen._NEWLINE_Salar Jung opparbeidet seg en s\xc3\xa5 mektig stilling, at han regnes som mektigere enn herskeren. Dette var mulig fordi Mahbub Ali Khan bare var to og et halvt \xc3\xa5r arvet da han i 1869 arvet tronen. Et regentr\xc3\xa5d ble oppnevnt. Der ble Salar Jung en av to regenter, men da den andre d\xc3\xb8de i 1881, var Salar Jung alene regent. Han gjennomf\xc3\xb8rte reformer for \xc3\xa5 bedre statsfinansene, moderniserte statsforvaltningen og reformerte milit\xc3\xa6rvesenet ved \xc3\xa5 opprette en sentral kontrollert h\xc3\xa6r. Moderniseringen av statsapparatet under Salar Jung skjedde i stor grad ved at det ble hentet inn utdannede muslimer fra Nord-India og etter hans tid ble dette en gruppe som fikk politisk makt i staten Hyderabad._NEWLINE_Hyderabad utviklet seg til \xc3\xa5 bli en vasallstat under britisk overh\xc3\xb8yhet. Samme \xc3\xa5r som Salar Jung ble diwan, ble inntektene fra og administrasjonen av provinsen Berar avst\xc3\xa5tt til det britiske Ostindiske kompani. Salar Jung hadde et godt forhold til Storbritannia og til den britiske resident. Staten var lojal mot britene under oppr\xc3\xb8ret i 1857. I perioden Salar Jung var regent og diwan fikk britene gjennomslag for mange av sine interesser, blant annet n\xc3\xa5r det gjelder slike saker som jernbaneutbygging og britisk saltmonopol. Salar Jungs \xc3\xb8nske var imidlertid \xc3\xa5 bevare Hyderabads uavhengighet og gjenvinne provinsen Berar. Moderniseringen av statsforvaltningen ses p\xc3\xa5 som et ledd i en slik politikk._NEWLINE_Tilliten mellom diwanen og britene var gjensidig og Salar Jung sikret seg britenes st\xc3\xb8tte for at diwanembetet gikk i arv til s\xc3\xb8nnen, kjent som Salar Jung II. Ogs\xc3\xa5 barnebarnet, Salar Jung III, ble statsminister._NEWLINE_Salar Jung var storkommand\xc3\xb8rridder av Indias stjerneorden.'